ओडिशा में सामने आये Covid-19 के 154 नये मामले, किसी और मरीज की मौत नहीं
ओडिशा में शुक्रवार को कोविड-19 से किसी और मरीज की मौत की सूचना नहीं है। यह जानकारी स्वास्थ्य विभाग के एक अधिकारी ने दी। अधिकारी ने बताया कि मृतक संख्या 1,903 बनी रही। वहीं कोरोना वायरस के 154 नये मामले सामने आने से राज्य में संक्रमितों की कुल संख्या बढ़कर 3,34,020 हो गई।
भुवनेश्वर: ओडिशा में शुक्रवार को कोविड-19 से किसी और मरीज की मौत की सूचना नहीं है। यह जानकारी स्वास्थ्य विभाग के एक अधिकारी ने दी। अधिकारी ने बताया कि मृतक संख्या 1,903 बनी रही। वहीं कोरोना वायरस के 154 नये मामले सामने आने से राज्य में संक्रमितों की कुल संख्या बढ़कर 3,34,020 हो गई। इस बीच राज्य में कोरोना वायरस टीकाकरण अभियान तेज करते हुए कोविड-19 के खिलाफ अग्रिम मोर्चे पर तैनात सभी कर्मियों को 25 जनवरी तक टीके की पहली खुराक देने का लक्ष्य निर्धारित किया है। स्वास्थ्य एवं परिवार कल्याण निदेशक बिजय पाणिग्रही ने कहा कि 16 जनवरी को राष्ट्रव्यापी टीकाकरण कार्यक्रम शुरू होने के बाद से राज्य में कोविड-19 के खिलाफ अग्रिम मोर्चे पर तैनात कुल 1,13,623 कर्मियों को टीके लगाये गए हैं। उन्होंने कहा कि विभाग को जल्द ही 'कोवैक्सीन' टीके की और 1,49,760 खुराकें मिलेंगी। पाणिग्रही ने कहा कि टीकाकरण कार्यक्रम प्राथमिक स्वास्थ्य केंद्रों और सामुदायिक स्वास्थ्य केंद्रों पर सप्ताह में तीन दिन- मंगलवार, बुधवार और शुक्रवार को आयोजित किया जाएगा। हालांकि, यह टीकाकरण अभियान छुट्टियों को छोड़कर हर दिन सरकारी और निजी मेडिकल कॉलेजों और अस्पतालों में चलाया जाएगा। ओडिशा में अब 1,519 उपचाराधीन मामले हैं, जबकि 3,30,545 मरीज अब तक इस बीमारी से ठीक हो चुके हैं। राज्य में 1,903 मरीजों की संक्रमण से मौत हुई है। साथ ही 53 अन्य ऐसे कोविड-19 मरीजों की भी मौत हुई है जिन्हें अन्य बीमारियां भी थीं।वहीं देश भर में कोविड-19 टीकाकरण अभियान के तहत अब तक लगभग 10.5 लाख लोगों को कोरोना वायरस-रोधी ठीके लगाए जा चुके हैं। केंद्रीय स्वास्थ्य मंत्रालय ने शुक्रवार को यह जानकारी दी। मंत्रालय ने कहा कि 24 घंटे की अवधि में देश में आयोजित 4,049 सत्रों में 2,37,050 लोगों को टीके लगाये गये। अब तक कुल 18,167 सत्र आयोजित किए जा चुके हैं। संक्रमण की जांच के मोर्चे पर भी भारत लगातार आगे बढ़ रहा है। मंत्रालय ने कहा कि जांच संबंधी बुनियादी ढांचे के विस्तार ने वैश्विक महामारी के खिलाफ भारत की लड़ाई को और मजबूत किया है। देश भर में अब तक कुल जांच की संख्या 19 करोड़ से अधिक हो चुकी है। पिछले 24 घंटे में कोविड-19 के कुल 8,00,242 नमूनों की जांच की गई, जिससे भारत में अब तक हुई कुल जांच की संख्या बढ़कर 19,01,48,024 हो गई है।